復次前韵答潛師
作者：蘇轍
朝代：宋

paragraphs: 憐君古木依巖槁，西江飲盡須彌倒。
野花幽草亦何爲，嶮韵高篇空自惱。
萬點浮溪輒長嘆，一枝過嶺仍誇早。
拾香不忍遊塵汙，嚼蕊更憐真味好。
道人遇物心有得，瓦竹相敲緣自掃。
誰知真妄了不妨，令我至今思璉老。
妙明精覺昔未識，但向閑窗看詩草。
浮雲時起鳥四飛，畢竟安能亂清昊。